Елизабета Шелева

**Елизабета Шелева** (р.  во ) — македонска книжевна критичарка и теоретичарка, како и универзитетска професорка на Катедрата по компаративна книжевност на Филолошкиот факултет во Скопје.

## Животопис

Елизабета Шелева припаѓа на првата генерација македонски компаративисти и во текот на повеќе децении е присутна во македонската книжевна и културна јавност.

Нејзините првични критички објави и есеи биле печатени во домашната и во југословенската периодика, во списанија како „*Књижевна реч*“, „*Књижевне новине*“, „*Dalje*“, „*OKO*“, „*Polja*“, „*Ovdje*“ и „*Zarez*“.

Дипломирала на Филолошкиот факултет во Скопје. Магистрирала на Филолошкиот факултет во Белград на тема „*Типолошки модели македонске књижевне критике (књижевна конфронтација)*“. Докторирала на Филолошкиот факултет во Скопје на тема „*Проблематиката на интертекстуалноста во книжевно научната методологија (од Михаил Бахтин до Умберто Еко)*“.

Шелева е професорка на Катедрата за Општа и компаративна книжевност при Филолошкиот факултет, Универзитетот „Св. Кирил и Методиј“ во Скопје.

Била посетувачки професор на повеќе универзитети и учествувала во повеќе научни проекти, меѓу кои и проекти на МАНУ, како и меѓународни проекти во соработка со БАН и САНУ.

Активна е и во културниот живот на земјата. На македонската книжевна сцена се појавила во средината на 1980-тите, како активен член и критички промотор на т.н. Петти круг, група автори чија поетичка определба се поврзува со постмодернизмот.

Член е и еден од основачите на Здружението на Независните писатели на Македонија од 1994 година, а во периодот од 2011 до 2017 година била и претседавач на здружението.

Била уредник на списанијата *Наше писмо* и *Sarajevske sveske*, како и на Македонската ПЕН ревија. Била редовен колумнист во *Дневник* и *Форум*, а повеќе години била и член на меѓународното жири за наградата „Балканика“.

Во периодот од 2017 до 2024 година била претседател на Управниот одбор на меѓународниот фестивал Струшки вечери на поезијата.

Шелева е долгогодишен член на Македонскиот ПЕН центар, а во периодот 2021–2023 била и негов потпретседател. Член е и на *Academia Balkanica Europeana*, со седиште во Романија.

## Творештво

Авторка е на 300 трудови и 13 книги од областа на книжевната критика и теорија:

* *Во име на новото* (1986)
* *Компаративна поетика (постмодернизмот во македонската фикција/новела)* (1996)
* *Книжевно-теориски студии* (1997)
* *Културолошки есеи* (2000)
* *Од дијалогизмот до интертекстуалноста* (2000)
* *Заробеници на денот* (избрани колумни, 2001)
* *Отворено писмо* (студии за македонската книжевност и култура) (2003)
* *Дом/Идентитет* (2005)
* *Домот на писмото* (2008)
* *Хетеротопии на писмото* (2014)
* *Од личен агол* (2019)
* *Книга 2020* (2021)
* *Книжевни созвучја и дијалози*, Сивејан, Скопје, 2025.

### Преводи

* Растко Мочник, *Теорија за денешно време* (1999) (од словенечки)
* Гиги Тевзадѕе, *Знаци на иднината* (2000)
* Џудит Батлер, *Проблеми со родот* (2000)
* Карл Попер, *Непрекината потрага* (автобиографија) (2001)
* Ронит Бергман, *Медено ласо* (2012)
* Хава Коен, *Песните на Орфеја* (2015)

## Награди

* „Млад борец“ (1986) за најдобра дебитантска книга
* „Корени“ (2007) за долгогодишен придонес во критиката и есеистиката
* Награда „Димитар Митрев“ на ДПМ за критика (2025), за книгата *Книжевни созвучја и дијалози*.

## Наводи

Категорија:Луѓе од Охрид
Категорија:Македонски книжевни критичари
Категорија:Македонски книжевни теоретичари
Категорија:Македонски универзитетски професори
Категорија:Македонски преведувачи
Категорија:Југословенски писатели
Категорија:Професори на Филолошкиот факултет „Блаже Конески“ - Скопје
Категорија:Апсолвенти на Филолошкиот факултет „Блаже Конески“ - Скопје
Категорија:Магистри на Белградскиот универзитет
Категорија:Доктори на Филолошкиот факултет „Блаже Конески“ - Скопје
Категорија:Добитници на наградата „Млад борец“
Категорија:Добитници на наградата „Димитар Митрев“